Alueiden komitean lausunto aiheesta "Komission tiedonanto neuvostolle, Euroopan parlamentille, talous- ja sosiaalikomitealle ja alueiden komitealle TIDE-hankkeen jatkovaiheen arviointi (Vammaisia ja vanhuksia koskeva teknologia-aloite)"

(2001/C 357/06)

ALUEIDEN KOMITEA, joka

ottaa huomioon komission tiedonannon neuvostolle, Euroopan parlamentille, talous ja sosiaalikomitealle ja alueiden komitealle "TIDE-hankkeen jatkovaiheen arviointi" (Vammaisia ja vanhuksia koskeva teknologia-aloite) (KOM(2000) 727 lopullinen),

ottaa huomioon komission 20. marraskuuta 2000 Euroopan yhteisön perustamissopimuksen 265 artiklan ensimmäisen kohdan nojalla tekemän päätöksen pyytää aiheesta alueiden komitean lausunto,

ottaa huomioon puheenjohtajansa 7. helmikuuta 2001 tekemän päätöksen antaa lausunnon valmistelu valiokunta 5:n "sosiaalipolitiikka, kansanterveys, kuluttajansuoja, tutkimus, matkailu" tehtäväksi,

ottaa huomioon valiokunta 5:n huhtikuun 19. päivänä 2001 hyväksymän lausuntoluonnoksen CdR 65/2001 rev., jonka esittelijä oli Roberto Pella (I/PPE),

hyväksyi 13. ja 14. kesäkuuta 2001 pitämässään 39. täysistunnossa (13. päivän kokouksessa) yksimielisesti seuraavan lausunnon.

1. Yleistä

1.1. Vammaisia ja vanhuksia koskeva yhteisön teknologia-aloite (TIDE) oli teknologian edistämis- ja soveltamishanke, jonka tavoitteena oli edistää Euroopan sisämarkkinoiden luomista kuntoutusteknologian alalla vammaisten ja vanhusten sosioekonomisen integroitumisen helpottamiseksi.

1.2. Aloitteen "Bridge"- eli jatkovaiheeksi kutsuttu osa kattoi vuodet 1993-1994. Se oli tarkoitettu siirtymävaiheeksi TIDE:n vuonna 1991 alkaneen pilottivaiheen ja vuonna 1994 alkaneen telemaattisten sovellusten ohjelmaa varten kaavaillun tutkimus- ja kehitystoiminnan välille.

1.3. Euroopan yhteisöjen virallisessa lehdessä julkaistiin 21. huhtikuuta 1993 ehdotuspyyntö, jonka perusteella komissio valitsi marraskuussa 1993 ja huhtikuussa 1994 rahoitettavaksi 55 hanketta.

1.4. Hankkeiden päätyttyä koko toiminnasta on tehty arviointi vuosina 1999-2000.

1.5. Riippumaton asiantuntijaryhmä laati TIDE-aloitteen jatkovaiheesta arvion, joka perustuu toiminnan tuotosten, tulosten ja vaikutusten arviointiin 21. syyskuuta 1993 tehdyn neuvoston päätöksen edellyttämällä tavalla. Päätös muodostaa aloitteen oikeusperustan.

2. TIDE:n jatkovaiheen tulosten arviointi

2.1. Arvioidut 55 hanketta koskivat seuraavia teknologian sovellusaloja:

a) teknologian ja siihen liittyvien palveluiden saatavuus

b) elämä kotona ja etähoito

c) liikkuvuus ja liikenne

d) ohjaus ja manipulointi

e) toimintojen palauttaminen ja tehostaminen

f) käyttäjiin ja markkinoihin liittyvät asiat.

2.2. Arvioinnissa kiinnitettiin huomiota viiteen periaatteeseen, joita hankkeiden toiminnalta edellytettiin neuvoston päätöksen perusteella:

- käyttäjäkeskeisyyden periaate

- markkinasuuntautuneisuuden periaate

- innovaation ja teknologian mukauttamisen periaate

- monitieteellisen lähestymistavan periaate

- teknologian varmentamisen periaate.

2.3. Tuloksia tutkiessaan arviointiryhmä löysi paljon eroja siinä, miten hankkeiden tavoitteet oli saavutettu ja missä määrin niissä noudatettiin näitä viittä periaatetta.

2.4. Saavutettujen tulosten yleisessä hyödyntämisessä ja niiden markkinoille saattamisessa on suuria eroja eri sovellusalojen välillä.

3. Arviointiryhmän yleissuositukset

3.1. Arviointiryhmä antaa TIDE-aloitteen jatkoarvioinnin perusteella kolme yleissuositusta.

- "Euroopan unionin tulisi jatkossakin tukea laajaa ja kokonaisvaltaista toimenpidekokonaisuutta vanhuksia ja vammaisia varten, jotta voitaisiin edistää kuntoutusteknisten tuotteiden ja palvelujen kehittämistä ja käyttöönottoa."

- "Keskeisellä sijalla tässä tulisi olla uskottava ja hyvin rahoitettu vanhuksia ja vammaisia hyödyttävä teknologian tutkimus- ja kehittämistoiminta niin tietoyhteiskunnan tekniikoiden kuin muidenkin tutkimusalojen piirissä."

- "Tätä tutkimus- ja kehitystoimintaa tulisi täydentää vahvalla Euroopan unionin sosiaalipoliittisella viitekehyksellä, jonka avulla voidaan levittää ja ottaa käyttöön uusia tietoyhteiskunnan tekniikoihin perustuvia järjestelmiä ja palveluja vanhuksille ja vammaisille niiden käytön mahdollistamiseksi kaikille."

4. Arviointiryhmän yksityiskohtaiset suositukset

4.1. Arviointiryhmä antaa lisäksi 13 yksityiskohtaista suositusta, jotka löytyvät lausunnon kohteena olevasta asiakirjasta.

4.2. Komissio vastaa erikseen kaikkiin arviointiryhmän asiantuntijoiden esittämiin suosituksiin toteamalla, että niistä suuri osa on jo toteutunut ohjelmissa, joita komissio on käynnistänyt TIDE:n jatkovaiheen jälkeen.

5. Arviointiryhmän suositusten täytäntöönpano

5.1. Alueiden komitea on tyytyväinen vastauksiin, jotka komissio on antanutarviointiryhmän asiantuntijoiden suosituksiin.

5.2. Komitea on erityisen tyytyväinen siihen, että useat suosituksista, etenkin kolme yleissuositusta, jotka tarjoavat suuntaviivat kaikille aiheesta annettaville seuraaville aloitteille, on toteutettu komission ohjelmissa ja aloitteissa, jotka on käynnistetty ennen TIDE-hankkeen jatkovaiheen arvioinnin laatimista.

5.3. Ensimmäinen yleissuosituksista ("Euroopan unionin tulisi jatkossakin tukea laajaa ja kokonaisvaltaista toimenpidekokonaisuutta vanhuksia ja vammaisia varten, jotta voitaisiin edistää kuntoutusteknisten tuotteiden ja palvelujen kehittämistä ja käyttöönottoa") on toteutettu neljännessä puiteohjelmassa (1994-1998) ja se on otettu huomioon myös viidennessä puiteohjelmassa (1998-2002).

5.4. Toinen yleissuositus ("Keskeisellä sijalla tässä tulisi olla uskottava ja hyvin rahoitettu vanhuksia ja vammaisia hyödyttävä teknologian tutkimus- ja kehittämistoiminta niin tietoyhteiskunnan tekniikoiden kuin muidenkin tutkimusalojen piirissä") on toteutettu tutkimuksen ja teknologisen kehittämisen (TTK) viidennen puiteohjelman (1998-2000) toimenpiteissä.

5.5. Kolmas yleissuositus ("Tätä tutkimus- ja kehitystoimintaa tulisi täydentää vahvalla Euroopan unionin sosiaalipoliittisella viitekehyksellä, jonka avulla voidaan levittää ja ottaa käyttöön uusia tietoyhteiskunnan tekniikoihin perustuvia järjestelmiä ja palveluja vanhuksille ja vammaisille niiden käytön mahdollistamiseksi kaikille") on otettu huomioon komission aloitteessa "eEurope - Tietoyhteiskunta kaikille" ja tiedonannossa "Esteetön Eurooppa vammaisille".

5.6. Myös kolmetoista yksityiskohtaista suositusta on toteutettu osin viidennessä puiteohjelmassa.

5.7. Komitea on komission kanssa sama mieltä siitä, että monitieteellisen lähestymistavan periaatetta koskevaa suositusta ei ole toteutettu tällä hetkellä käynnissä olevissa aloitteissa. Komitea suosittaa, että komissio ryhtyisi tehokkaisiin toimiin asian hyväksi.

6. Loppuhuomiot

Alueiden komitea

6.1. toistaa äskettäin aiheesta "Esteetön Eurooppa vammaisille(1)" antamassaan lausunnossa esittämänsä huomion, joka voidaan laajentaa koskemaan myös vanhuksia: synergiaetuihin pyrkiminen työllisyydessä, yleissivistävässä ja ammatillisessa koulutuksessa, liikenteessä ja sisämarkkinoilla sekä tietoyhteiskunnan, uuden teknologian ja kuluttajapolitiikan alalla edistää tasavertaisia mahdollisuuksia.

6.2. on tyytyväinen siihen, että uudenaikaisille joukkoviestintävälineille on annettu tärkeä sija tehtäessä tunnetuksi teknologian edistämis- ja soveltamishankkeita, joiden tavoitteena on "edistää sisämarkkinoiden luomista kuntoutusteknologian alalla Euroopassa vammaisten ja vanhusten sosioekonomisen integroitumisen helpottamiseksi".

6.3. huomauttaa kuitenkin, että tietojen levittämiseksi vanhuksille on käytettävä jatkossakin perinteisiä välineitä (radio ja lehdistö), sillä on otettava huomioon, että kyseisestä ikäluokasta vain hyvin pieni osuus on perehtynyt uusiin viestintävälineisiin (Internet).

6.4. toivoo, että tämä otetaan huomioon määriteltäessä menettelyitä hankkeiden tuloksista tiedottamiseksi. Menettelyt täytyy sopeuttaa kulloisenkin kohderyhmän mukaan.

6.5. huomauttaa, että on kiinnitettävä lisäksi huomiota teknologian merkitykseen pyrittäessä takaamaan vanhusten ja vammaisten eritystarpeet täyttävät sosiaalipalvelut ja asuinympäristö.

6.6. katsoo, että on välttämätöntä suunnitella taloudellisia tukimuotoja niille, jotka aikovat hankkia kyseisiä apuvälineitä, samalla kun kehitetään yhteisrahoitusta tuotantotoimille, joissa aiotaan hyödyntää yhteisön hankkeista ja tutkimuksista saatuja uusia tekniikkoja innovatiivisten tuotteiden valmistamiseksi.

6.7. toivoo, että komissio edistää kaikkia aloitteita, joiden tavoitteena on synnyttää synergiaa yhteisön toimien, yliopistollisen tutkimuksen ja asianomaisten osapuolten välille, hyödyntämällä alue- ja paikallisviranomaisten, jäsenvaltioiden, kansalaisjärjestöjen ja kaikkien muiden alan toimijoiden yhteistyötä.

6.8. toteaa, että TIDE-hankkeen jatkovaiheen arviointikertomus paljastaa puutteita vanhuksille tarkoitetun teknologian erityisohjelmissa. Komitea kehottaakin komissiota toteuttamaan erityisesti kyseiselle alalle tarkoitettuja aloitteita, mutta on samalla tietoinen, että joka tapauksessa on vaikeaa tutustuttaa vanhukset uuteen teknologiaan ja saada heidät luottamaan siihen. Juuri näiden vaikeuksien takia on aiheellista pyrkiä uuteen teknologiaan liittyvien tuotteiden hankinnan lisäksi myös ennen kaikkea vanhuksille suunnattujen palveluiden parantamiseen.

6.9. korostaa, että kaikissa pyrkimyksissä tehdä uusi teknologia vanhuksille tutuksi välttämättömänä välikätenä ovat alue- ja paikallisviranomaiset, jotka voivat ehdottaa alueellaan tähän tavoitteeseen sopivia aloitteita sekä hyödyntää luottamussuhdetta, jonka pienet alue- ja paikalliselimet onnistuvat usein luomaan kyseiseen ikäryhmään.

Muistuttaa, että koska alue- ja paikallisviranomaiset tuntevat paikalliset olosuhteet ja koska niillä on vastuu sosiaaliasioissa, ne pystyvät antamaan tarvittavan tuen vanhuksille, sillä ne rahoittavat yleensä suuren osan vanhuksille tarkoitetuista tukitoimista.

6.10. suosittaa, että komissio ottaa huomioon TIDE-hankkeen jatkovaiheen arviointiryhmän suositukset myös liikennemuotojen uudenaikaistamisessa ja yhdentämisessä unionin sisällä erityisesti lentoliikenteessä, jossa näyttää edelleenkin olevan puutteita vammaisten vaatimusten kannalta. Lisäksi tulisi kiinnittää huomiota tiettyjen liikennevälineiden ilmaisen käytön tarjoamiseen vanhuksille.

6.11. huomauttaa, että maantieteelliseltä sijainniltaan ja ilmastoltaan houkuttelevien alue- ja paikallis-yhteisöjen tulee toteuttaa erityisiä poliittisia toimia, joiden avulla voidaan vastata entistä paremmin kyseisen väestönosan tarpeisiin.

6.12. Komitea korostaa, että niiden toimien osalta, joilla pyritään helpottamaan vammaisten ja vanhusten liikkumista unionissa, alue- ja paikallisviranomaisilla on ratkaiseva rooli kaupunkien historiallisten keskustojen ja laita-alueiden palvelujen uudenaikaistamisessa erityisesti liikkumista haittaavien ratkaisujen poistamiseksi.

6.13. Lopuksi komitea painottaa, että vanhusten ja vammaisten tarpeet tulee ottaa huomioon rakennusten suunnitteluvaiheessa sekä julkisessa rakentamisessa, jota jo säädellään tehokkaalla lainsäädännöllä, että erityisesti yksityisellä sektorilla.

Bryssel 13. kesäkuuta 2001.

Alueiden komitean

puheenjohtaja

Jos Chabert

(1) KOM(2000) 284 lopullinen - CdR 301/2000 fin - EYVL C 144, 16.5.2001, s. 67.